《守风杜关塘登岸望月》
清代·欧阳述

篷底饭初罢，小步湖风前。夕照入已尽，夜气来无边。

四山静同梦，远水寒生烟。渔镫点遥岸，光与疏星连。

稍时月东上，樯影皆西偏。清光似怜客，故驻匡庐巅。

此际绿杨城，二分人共妍。以我伫望劳，知彼心旌悬。

宵景足凄感，况复别恨牵。徘徊永不寐，风露凉垂肩。

远渚萤火没，浅莎虫语联。归舟意悄然，石濑流涓涓。

作者简介：欧阳述，字伯缵，号笠侪，彭泽人。光绪甲午举人，历官江苏候补道。有《浩山诗集》。